
מדינת ישראל
משרד החינוך 
אגף בכיר, תפעול רכש ולוגיסטיקה
אגף רכש מכרזים והתקשרויות
17 במאי 2022
מכרז היקפים משתנים מס' 3/1.2022 : ארגון וביצוע רכש ייעודי לספריות במוסדות החינוך

הבהרה 5
סיכום תשובות לשאלות שהגיעו עד לתאריך 20/01/2022
1. כללי

1. נוסח ערבות הבנקאית/ערבות חברת הביטוח או הוראת הקיזוז חייב להיות זהה לנוסח המצורף למכרז זה, לרבות הסכום ותוקף הערבות בהתאם לדרישות שבמכרז זה.
הערבות/הוראת הקיזוז להגשת ההצעה לא תהיה צמודה.
הערבות תישא את תאריך המועד להגשת ההצעה למכרז או כל תאריך שקדם למועד זה.

בשום מקרה לא תתקבל ערבות הנושאת תאריך מאוחר יותר.
2. בהצעה יש להציג את ניסיונו של המציע והיקפי הפעילות כמפורט בדרישות הסף ויש לצרף את כל המסמכים להוכחת הניסיון ועמידה בדרישות הנ"ל.

יש לוודא כי כל המסמכים תקפים למועד הגשת ההצעה.
3. את ההצעה יש למלא עפ"י המבנה המצורף לחוברת המכרז ולהקפיד על מילוי כל הפרטים ועל הגשת כל המסמכים עם כל החתימות הנדרשות של הגורמים השונים. 

ניתן להוסיף דפים ולהרחיב מידע בהצעה על מנת להבהיר את היקף פעילותו ויכולתו של המציע לבצע את העבודה.
4. בנספח מספר 3 למכרז זה מצורף חוזה ההתקשרות. 
על המציע למלא את פרטיו במקומות המיועדים לכך בחוזה, לחתום על דפי חוזה זה בראשי תיבות (כולל חותמת) בכל עמוד וכן חתימה מלאה (כולל חותמת) בעמוד האחרון.

פרטי ההתקשרות (סכום, מועד תחילת ההתקשרות ומשכה ותנאים אחרים שנותרו ריקים בחוזה) ימולאו רק לאחר הודעה על זכיה ורק על ידי המציע שהצעתו נקבעה כזוכה במכרז. יש לצרף את החוזה החתום לחוברת ההצעה המוגשת למשרד.

ככל שיערכו שינויים ע"י המציע בנספח הביטוח, הם לא ילקחו בחשבון ובכל מקרה המציע הזוכה במכרז ידרש לצרף לחוזה החתום על ידו את הנוסח שנדרש במכרז חתום ע"י חברת הביטוח. 

ככל שלא יעשה כן עליו לקחת בחשבון כי הדבר עשוי להוות עילה לביטול זכייתו במכרז.
5. בסעיף הצעת המחיר יש לפרט את כל מרכיבי הצעת המחיר ללא יוצא מן הכלל. 

חוסר בהצעת המחיר באחד או יותר מהסעיפים, יפסול את ההצעה מאחר שלא ניתן יהיה להשוותה להצעות אחרות. 

6. עפ"י טופס השוואת ההצעות המצורף למכרז מי שמציג נתונים מעבר לדרישות הסף, נהנה מציון גבוה יותר בהתאמה ובהתאם למפורט במחוון.


7. אם המציע יתקל בשאלה בעלת חשיבות, במהלך הכנת הצעתו או לאחר המועד האחרון להעברת השאלות, הוא רשאי להגיש את שאלתו, לכתובת המייל michrazimedu@education.gov.il  בהתאם למבנה ולאופן המפורטים בסעיף 1.1 במכרז .
אגף רכש מכרזים והתקשרויות יבחן את השאלה ויחליט באם לתת תשובה.

בכל מקרה בו החליט אגף רכש מכרזים והתקשרויות לתת תשובה, היא תנתן בכתב בלבד וכן תפורסם באתר, לפי שיקול דעת האגף.
8. סיכום תשובות זה מהווה חלק בלתי נפרד מהמכרז ויש לצרפו להצעה כשהוא חתום על ידי המציע. ניתן להוריד סיכום תשובות זה מאתר מינהל הרכש הממשלתי בכתובת: HTTP://WWW.MR.GOV.IL
9. הפעילות במכרז הקודם למכרז זה בוצעה ע"י פמי פרימיום בע"מ.

10. למען הסר ספק ולתשומת לב המציעים, במסגרת סיכום התשובות לשאלות אין התייחסות לשאלות שמהותן בדיקה של עמידת המציעים בדרישות המוגדרות במכרז, לא כל שכן עמידה בדרישות הסף.
הגשת ההצעה תוך הוכחת עמידה בדרישות הסף, הינה באחריות המציע בלבד. 
רק לאחר המועד האחרון להגשת ההצעות, יחל תהליך בדיקת ההצעות לגופן.
מדינת ישראל, בהחלטת ממשלה מספר 226 מיום 01.08.21 בדבר "התכנית לגמישות הניהולית במערכת החינוך" (להלן גפ"ן), החליטה להעביר למנהלי בתי הספר חלק מתקציב החינוך המיועד לרכש תוכניות ומענים בתחום החינוך עבור בתי הספר. 
המשרד החליט לשלב את הפעילות המפורטת במכרז זה כלומר תקציב זה כולל את התקציב לרכש והצטיידות עבור ספריות בתי הספר היסודי  וחטיבות הביניים במעמד רשמי, והחטיבות העליונות. 
העקבות זאת בוצעו התאמות למכרז שבנדון ומצורף למסמך זה קובצים מתוקנים של המכרז כאשר השינויים מסומנים באדום ובגופן שונה.
2. מענה לשאלות ספקים
להלן טבלה בה מפורטות שאלות ותשובות בנושא המכרז שבנדון, כפי שנתקבלו בכתב במשרדי אגף הרכש:
	סידורי
	מס' הסעיף אליו מתייחסת השאלה
	עמוד
	שאלה
	תשובה

	1. 
	3.14
	5
	נבקש להרחיב את ההגדרה גם לסוגי שירותים, בקרות, מידע כללי וכל פריט מידע אשר נמסרים ללקוח.
	ההגדרה נשארת ללא שינוי

	2. 
	4.3.2.ב
	7
	מה תכולת הקטלוג? האם רק שורות מידע או שכולל גם תמונות / פריטי מידעא  נוספים אודות הפריט? 
	הקטלוג יכלול את כל המידע אודות הפריט ובכלל זה גם תמונה

	3. 
	4.5
	8
	אנחנו צריכים לדעת מהו המבנה ההירארכי של האתר, וסוגי העמודים והתוכן שיהיו בו.?
	בסעיף 4.5 יש פירוט דרישות לאתר ולפי פירוט דרישות זה מי שיקים את האתר יחליט על כל זה

	4. 
	4.5
	8
	במידה ויש קטלוג מוצרים אז אלו קטגוריות יהיו בקטלוג, וכמה מוצרים בכל קטגוריה
	בסעיף 4.6 מפורט מבנה הקטלוג והמידע שיש לכלול בו

	5. 
	4.5
	8
	מבחינה פונקציונאלית,כיצד אתם רוצים שהאתר יתפקד,ופיצ'רים שחשוב להם שיהיו בו )באתר עצמו ובקטלוג(.?
	בסעיף 4.5 יש פירוט דרישות לאתר ולפי פירוט דרישות זה מי שיקים את האתר יחליט על כל זה ועוד


	6. 
	4.5
	8
	האם אתם רוצים שתהיה מערכת ניהול משתמשים באתר, ואם כן, מה חשוב לכם שיהיה במערכת הזו.?
	בסעיף 4.5.2 יש הסבר על התממשקות למנגנון ההזדהות של משרד החינוך.

	7. 
	4.5
	8
	האם יש אתר שזהה לצרכים הנדרשים שתוכלו לשלוח לנו לצורך רפרנס והבנה טובה יותר של הדברים.
	לא  אין אתר כזה.
המשרד יעביר לזוכה רכיבים גרפיים בהם הוא יוכל לעשות שימוש כדי שכותרת האתר תדבר בשפה הגרפית של אתרי המשרד  

	8. 
	4.5
	8
	יש אפיון מסודר לאתר?
	בסעיף 4.5 יש פירוט דרישות לאתר ולפי פירוט דרישות זה ודרישות הקשורות לקטלוג - מי שיקים את האתר יאפיין אותו

	9. 
	4.5.2
	8
	מי יספק תמיכה טכנית טלפונית למשתמשים בעניין ההזדהות האחידה?
	קיימת תמיכה אחידה למוסדות החינוך על ידי המשרד, כל המידע מתפרסם בפורטל מוסדות וזה מוכר להם. 

	10. 
	4.5.5
	8
	האם חתימה דיגיטלית? 
	נדרשת חתימה פיזית בצירוף חותמת ביה"ס, ולא חתימה דיגיטלית.

	11. 
	4.5.9
	8
	אם כתובת הדוא"ל שסיפק המשרד אינה תקינה מי אחראי לטיוב המידע מול בתי הספר? 
	המשרד יעביר את כל הפרטים על בתי הספר הנכללים בפרוייקט ובכלל זה כתובת אלקטרונית. ככל  שהכתובת אינה תקינה המשרד יעביר כתובת מתוקנת

	12. 
	4.6.6
	9
	מבקש לקבל קטלוגים לדוגמא משנים 2019, 2020
	הקטלוגים הקודמים היו פיזיים (בהארד קופי) ולא בקובץ .

מבנה הקטלוגים הקודמים היו שונים ואינם תואמים לדרישות מכרז זה כמפורט בסעיף 4.6.5. 

	13. 
	4.6
	9
	האם קיים קטלוג אותו ניתן לקלוט במערכת? 
	לא קיים קובץ קטלוג התואם למכרז.

הקבלן ידרש לבנות קטלוג המותאם לדרישות המכרז

	14. 
	4.7.4
	10
	האם הסכום כולל מע"מ?
	סעיף זה בוטל בעקבות המעבר לגפ"ן

	15. 
	4.7.2
	10
	מי יספק תמיכה טלפונית לבתי הספר בעניין הקצאת התקציב, חלוקתו, מועדיו וכיו"ב? 
	סעיף זה בוטל בעקבות המעבר לגפ"ן

	16. 
	4.8.3
	10
	האם "חנות" היא גם חנות דיגיטלית? האם דמי המשלוח מהחנות לבית הספר כלולים במחיר השובר? 
	חנות הינה חנות פיזית ולא דיגיטלית. הרכישה אמורה להתבצע בשטח החנות. אין דמי משלוח

	17. 
	4.8
	10
	האם החנות נדרשת לסרוק ברקוד / מספר שובר כדי לממש את המכירה לבית הספר? כיצד הספק ידע אם השובר מומש בפועל? כיצד על הספק בנוגע לחנויות שבהן [לעיתים קרובות] אין מנגנוני תעוד דיגיטליים [למשל חנויות למכירת ספרי קודש]? 
	לא מוטבע ברקוד על גבי השובר, אלא רק מספר שובר. 
הספק נדרש לנהל מעקב אחר הרכישות שבוצעו באמצעות השובר מול החנויות. לצורך התחשבנות , החנות תעביר לספק את השובר ואת האסמכתא לביצוע הרכישה עם פרטי הפריט שנרכש.

	18. 
	4.10.1
	11
	כיצד ידע הספק אודות המימוש בפועל? האם החנויות תהיינה מחוייבות בדיווח לספק על מימוש השוברים? האם הספק יהיה רשאי להתנות את ההתקשרות עם חנות מסויימת ביכולתה להפעיל מנגנון דיווח און ליין? 
	ראה תשובה לשאלה מס' 17 כמו גם את הדרישות בסעיף 4.9 למכרז

	19. 
	4.12
	12
	מה היו ההיקפים בכל אחת מהשנים 2017-2020, כולל?
	בשנת 2017 - 2,214,177 ₪
בשנת 2018 – 4,429,887 ₪

בשנת 2019 – 3,097,314 ₪

בשנת 2020 –2,044,237 ₪

	20. 
	7 ס"ק 2
	17
	האם קיים אתר אינטרנט או שמא נדרש מהקבלן החדש לפתח חדש?
	לא קיים אתר אינטרנט. על הספק להקים אתר בהתאם לדרישות המפורטות במכרז

	21. 
	8
	18
	האמור בסעיף, בכל הכבוד, אינו עולה בקנה אחד עם חיי המעשה. לצורך הפעלת הפרוייקט עשוי הספק להפעיל תוכנות מדף שונות, דוגמת – מערכות סחר B2B, מערכת הנהלת חשבונות, מערכת סליקה, וכיו"ב. מן האמור בסעיף עולה כי כל אחת ממערכות אלו, שהן כאמור תוכנות מדף של צדדים שלישיים, תועברנה לבעלות המשרד. לא זו אף זו, אפילו אם יבצע הספק התאמה במערכת המדף נדרש כי אותה התאמה [אותה שורת קוד???] תועבר לבעלות המשרד. התוצאה היא שסעיפים 8.6-8.7 יחולו הלכה למעשה על כל מערך מיחשובי שהספק עשוי לעשות בו שימוש, למעט אולי אתר האינטרנט היעודי. מבוקש מן המשרד לקבוע "ברחל ביתך הקטנה" את רשימת הרכיבים שיועברו לבעלות המשרד על מנת שיוכל הספק לשקול את עלותם ואת היתכנות הגשת ההצעה למכרז. 
	הכוונה בסעיף זה היא שכל שימוש שנדרש בתוכנות לצורך הפעלת הפרויקט, יתאפשר השימוש בה גם לאחר תום ההתקשרות על ידי המשרד ועל הספק לוודא שהדבר יתאפשר למשרד גם לאחר תום תקופת ההתקשרות. כך, אם ניתן רשיון לצורך השימוש של הספק במסגרת המכרז, רשיון זה צריך לכלול את זכות השימוש של משרד החינוך. 

	22. 
	8
	18
	האם המשרד ידרוש מהספק הקיים, ויעביר לספק החדש, את קטלוג הפריטים, אתר האינטרנט, מערכת מימוש השוברים, הדוחות,  הקבצים היישומים הממוחשבים וכל תוצר אחר שפותח והוכן במסגרת אספקת השירותים מכח מכרז 31/9.2016?
	במסגרת ההתקשרות 31/9.2016 לא קיים אתר אינטרנט ומערכת למימוש שוברים. יחד עם זאת המשרד, על פי שיקול דעתו, יעביר כל מידע וכל נתון שקיים אצלו לקבלן החדש.

	23. 
	10.3
	20
	המשרד קובע כי המידע הנאגר במערכות הספק מכח מכרז זה הוא מן הסוג הנופל תחת התוספת השניה לתקנות הגנת הפרטיות. 

התוספת השניה מורה כי: "תוספת שנייה (תקנה 1)

מאגרי מידע שחלה עליהם רמת האבטחה הגבוהה –

(1) מאגר מידע כאמור בפרט 1(1) או (3) בתוספת הראשונה, לרבות מאגר של גוף ציבורי כמשמעותו בסעיף 23(1) לחוק המקיים את האמור בפרטים (1) או (3), שיש בו מידע על אודות 100,000 אנשים ומעלה;

(2) מאגר מידע כאמור בפרט 1(1) או (3) בתוספת הראשונה, לרבות מאגר של גוף ציבורי כמשמעותו בסעיף 23(1) לחוק המקיים את האמור בפרטים (1) או (3), שמספר בעלי ההרשאה בו עולה על 100" 
ההדגשות הוספו]. 
מבוקשת הבהרת המשרד מדוע לשיטת המשרד מדובר בתוספת השניה הואיל ולא צפוי איסוף מידע אודות 100,000 אנשים ומעלה ולא צפויים להיות מעל 100 בעלי הרשאה. 

	כברירת מחדל, מאגרי משרד החינוך הינם מוגדרים ברמת האבטחה הבינונית (כיוון שמשרד החינוך עונה על הגדרת גוף ציבורי).
במידה והמאגר מכיל 100,000 רשומות או יותר או שמעל 100 גורמים רשאים לגשת למאגר, רמת האבטחה הנדרשת למאגר תוגדר כגבוהה.

	24. 
	14.1.1
	28
	האם הספק הקודם לא מעביר לספק הבא אחריו את האתר? 

	ראה תשובה לשאלה 22

	25. 
	14
	28
	האמור בסעיף, בכל הכבוד, אינו עולה בקנה אחד עם פסיקת בית המשפט העליון בעניין השוואת ההצעות 
	ועדת המכרזים ערה להחלטת רשות המיסים לעניין "שאלת האפליה בהתמודדות במכרזים או פעילות המבוצעת הן ע"י מלכ"רים והן ע"י עוסקים" מ-11/1/2018 ופסה"ד בעניין עמותות חברות הסיעוד, שעליו הוגש ערעור לבית המשפט העליון. 
החלטת רשות המיסים הינה החלטה צופה פני עתיד ביחסים שבין רשות המיסים לבין מלכ"ר.  קרי ככל שימצא ע"י רשות המיסים שמלכ"ר פעל כעוסק למטרת רווח היא תוכל להטיל מע"מ על אותה פעילות.  ועדת המכרזים בחנה את האפשרות לדרוש שמלכ"ר יגיש במסגרת הצעתו את אישור פקיד השומה בנוגע לסיווג הפעילות ומצאה שדרישה כאמור תימנע ממלכ"רים את האפשרות לגשת למכרזים, לאור לוח הזמנים הצפוי ממועד פניה לפקיד שומה ועד למתן אישור כמבוקש. מעבר לאמור, החלטות ועדת המכרזים הינן לפי הוראות תקנות חובת המכרזים ולא לפי תקנות חובת המכרזים (התקשרויות מערכת הביטחון|), בשים לב לכך שבתקנות חובת המכרזים נקבע  "שווי ההתקשרות" – סך כל התשלומים, לרבות מסים, הכלולים בהתקשרות, ובכלל זה –

(1)   כל תשלום שעל הגוף הציבורי לשלם למי שהוא צד להתקשרות עם הגוף הציבורי, ואשר על פי ההתקשרות על אותו צד להתקשרות להעבירו לאחר;

(2)   אמדן סך התשלומים שכל צד שלישי ישלם למי שהוא צד להתקשרות עם הגוף הציבורי, מכוח ההתקשרות;

(3)   סך התשלומים, לרבות תשלומים כאמור בפסקאות (1) או (2), הכלולים בזכות ברירה של הגוף הציבורי לפי אותה התקשרות" ולאר הוראת התכ"ם, המנחה את ועדת המכרזים לבחון את המחיר המוצע במכרז לאחר שזה הוצמד למע"מ, ולאור העובדה, שהתשלום לספק הזוכה יהיה לפי שווי ההתקשרות (וככל שמדובר בעמותה מדובר במס שכר), קרי כל גוף המגיש הצעה במכרז נדרש לשאת במיסים אלו או אחרים שמשפיעים על התנהלותו, יש להגיש את הצעה כפי הנדרש בתקנות, שזו כוללת את מלוא שווי ההתקשרות. יודגש, מכרז הינו הליך תחרותי, וכולל בחובו תחרות על המחיר ומשכך, המחיר המוצע יכלול את מלוא שווי ההתקשרות.
עוד יצויין כי הוראות התכ"ם המנחות בעניין זה '7.3.1 – כתיבת מכרז', אשר על פיהן אנו פועלים, כוללות הנחיות בעניין זה ולפיהן במסגרת סעיף 2.2.4.7 שעניינו 'אמת מידה – מחיר', נקבע: 
2.2.4.7.הצעת המחיר עבור כל יחידת תמחור תהיה סופית ולא מותנית. הצעות המחיר תכלולנה מע"מ וכל מס אחר, אם הספק מחויב בו. זאת גם כאשר במכרז צפויים להשתתף מציעים אשר אינם חייבים במע"מ. 

2.2.4.7.4 בנוסף לאמור בסעיף ‎2.2.4.7.3 לעיל, מציע אשר בהתאם להוראות הדין אינו מחויב בתשלום מע"מ במסגרת ביצוע ההתקשרות, יצהיר על כך במסגרת הצעתו. ככל שמציע כאמור זכה במכרז, יהיה עליו להגיש אישור מאת רשות המיסים על כך שהוא אינו חב במע"מ במסגרת ביצוע ההתקשרות, לכל המאוחר עד מועד החתימה על ההסכם. ככל שהמציע המתין למעלה מ-45 יום ולא קיבל אישור כאמור מרשות המיסים, יוכל המציע להגיש אישור מאת רואה חשבון או עורך דין, לפיו המציע פטור מתשלום מע"מ במסגרת ההתקשרות.

	26. 
	15.1.2
	30
	מבקש לבטל סעיף זה. 

אין שוני כלשהו בין הכנת דו"ח ו/או קטלוג פריטים כלשהו בין שום תחום אחד למשנהו ויצירת מצג שכזה היא למעשה מתן יתרון לא הוגן לספק הנוכחי.
	הסעיף נשאר ללא שינוי.
המשרד רואה חשיבות לגוף בעל ניסיון בתחום הספריות, וזאת בנוסף על תנאי הסף בו הוא נדרש לנסיון כללי בהכנת קטלוג, כדי להעניק למשרד את מירב היתרונות. יחד עם זאת  יש לשים לב כי המשקל שניתן לניסיון זה  הוא 10% מתוך המשקל בן 40% של סעיפי האיכות המתייחסים לנסיון המציע , כפי שמופיע בגליון הקריטריונים בקובץ המחוון.

	27. 
	15.1.2
	30
	לצורך עמידה בתנאי איכות זה מבקש לאשר קבלן משנה אשר ביצע פעילות ספציפית שכזאת.
	לא ניתן לייחס ניסיון של גוף אחר שאינו המציע, לצורך עמידה בתנאי הסף או לצורך סעיפי האיכות (אמות המידה).

	28. 
	15.6
	31
	מבקש לבטל סעיף זה. מהיכן המידע לגבי כוח האדם, כישוריו והכשרתו יגיעו לוועדת המכרזים באם אין דרישה כלל לצרף מידע שכזה במענה? 
	הסעיף מבוטל



	29. 
	21
	34
	מבוקש לקבוע מראש כי הוצאות ספרים לא תקבענה כזוכות במכרז מן הטעם שהן עלולות להמצא בניגוד עניינים מובנה. 
	לא קיימת כל מניעות מהוצאת ספרים להגיש הצעה למכרז. 
במסגרת המכרז אנו מאפשרים לבתי הספר לרכוש מוצרים לספריה וספרים באמצעות תווי רכישה לספריות.

הדבר העיקרי המפורסם בקטלוג הוא רשימת חנויות פיזיות בפריסה ארצית ואתרים של גופים ואחוזי הנחה.

בקטלוג לא מפורטת רשימת כותרים אלא סוגי פריטים שניתן לרכוש באמצעות תווי הרכישה לספריות. 

	30. 
	23.2
	35
	האם פורסמה ההתקשרות מכח מכרז 31/9.2016 כאמור בהחלטת הממשלה משנת 2013? 
	לא פורסמה. 


	31. 
	24.1.6
	38
	האמור בסעיף אינו עולה בקנה אחד עם פסיקת בית המשפט העליון. כפי שבוודאי ידוע למשרד, בית המשפט העליון הורה כי מציע הסבור כי לא הצעתו לא תחוב במע"מ מחוייב לפנות לרשות המיסים טרם המועד להגשת הצעות ולצרף להצעתו את תשובת רשות המיסים. רק אם פנה המציע לרשות המיסים טרם המועד להגשת הצעות ולא קיבל תשובה מרשות המיסים עד למועד הגשת ההצעות, אז – ורק אז - רשאי המציע לצרף להצעתו את תעוד פנייתו לרשות המיסים וללוותה בחוות דעת של רו"ח או עו"ד בעל מומחיות בתחום המיסים בעניין חבות הצעתו במס לעניין מכרז זה. בנוסף, מבוקש מן המשרד להוסיף את המשפט "מובהר כי היה ויקבע על ידי רשות המיסים או על ידי ערכאה משפטית או רשות מוסמכת כי המציע חייב בתשלום מע"מ לא ישלם המשרד לספק את רכיב המע"מ". 

	32. 
	13.2.5
	62
	נבקש להוסיף המילים "למעט חלק הרכוש עליו פעלו במישרין"
	הבקשה נדחית

	33. 
	13.5.2
	63
	נבקש למחוק המילה "צמצום" ובמקומה יתווספו המילים "שינוי לרעה"

נבקש למחוק המילה "60" ובמקומה תתווסף המילה "30"
	הבקשה למחיקת המילה "צמצום" ובמקומה יתווספו המילים "שינוי לרעה" נדחית. 
הבקשה למחיקת המילה "60" ובמקומה תתווסף המילה "30" נדחית. 

	34. 
	13.3.4 (ד)
	63
	נבקש למחוק 
	הבקשה נדחית 

	35. 
	13.7
	64
	נבקש למחוק המילה "לכל המאוחר שבועיים"
	הבקשה נדחית 

	36. 
	13.10
	64
	נבקש למחוק המילים "פוליסות הביטוח"
	הבקשה נדחית 

	37. 
	13.13
	64
	נבקש להוסיף המילים " על אף האמור לעיל, אי המצאת אישור עריכת הביטוח במועד לא תהווה הפרה יסודית, אלא אם חלפו 10 ימים ממועד בקשת מדינת ישראל-משרד החינוך מאת צד ב' בכתב, להמצאת אישור עריכת הביטוח כאמור."
	באשר לבקשה להוספת המילים "על אף האמור לעיל, אי המצאת אישור עריכת הביטוח במועד לא תהווה הפרה יסודית, אלא אם חלפו 10 ימים ממועד בקשת מדינת ישראל-משרד החינוך מאת צד ב' בכתב, להמצאת אישור עריכת הביטוח כאמור."

מקובל, כי תבוא הסיפא: אולם, אי המצאת אישור ביטוח תוך 3 ימים מעת החידוש לא תחשב כהפרה יסודית ככל והפוליסה חודשה תוך שמירה על הרצף הביטוחי ובהתאם לתנאי סעיף הביטוח שלעיל

	38. 
	13.6
	64
	נבקש למחוק המילים "וכל עוד אחריותו קיימת"
	הבקשה נדחית.

	39. 
	13.5.4
	64
	נבקש למחוק המילה "בלעדית"
	הבקשה נדחית. 

	40. 
	13.9
	64
	נבקש למחוק המילים "העתקי הפוליסות" ובמקומן יצוין "אישור הביטוח"

נבקש למחוק המילים "העתיקי הפוליסות במלואן או בחלקן" ובמקומן יצוין "אישורי הביטוח"

נבקש למחוק המילה "מיד"
	הבקשה למחיקת המילים "העתקי הפוליסות" ובמקומן לציין "אישור הביטוח", נדחית.  
מוסכם כי הזוכה יהא רשאי למחוק מפוליסות הביטוח מידע עסקי ו/או מסחרי סודי שאינו רלבנטי להתקשרות זו. 
הבקשה למחיקת המילים "העתיקי הפוליסות במלואן או בחלקן" ובמקומן לציין "אישורי הביטוח", נדחית. אישורי קיום ביטוח אינם משקפים את כל ההתחייבויות הכלולות בנספח הביטוח, ודרישות הביטוח המופיעות במכרז/ בהסכם הן המחייבות. 

מוסכם כי הספק יהיה רשאי למחוק מפוליסות הביטוח מידע עיסקי ו/או מסחרי סודי שאינו רלוונטי להתקשרות זו. נבקש למחיקת המילה "מיד", נדחית.

	41. 
	13.5.5
	64
	תמחק המילה "בלעדית"
	הבקשה נדחית 

	42. 
	13.5.8
	64
	נבקש להוסיף המילים "אין באמור כדי לגרוע מזכויות המבטחים על פי הדין"
	אין שינוי בנוסח אולם מובהר כי ביטול הסייגים בפוליסה תוך ציון המלל שהתבקש מקובל ולא מהווה הפרה של הסכם.  

	43. 
	
	70
	סעיפי הנספח סומנו "I", "M" וכיו"ב. האם המציע נדרש לענות על סעיפים אלו בהתאם לנוהל מפת"ח? 
	כן נדרש לפרט בהתאם


3. נספח מספר 5 – טופס הגשת ההצעה
1. על המציע למלא את כל הפרטים הנדרשים, לצרף את כל המסמכים ולהגיש את חוברת הצעה ב- 2 העתקים.
בנוסף, על המציע לצרף להצעתו 3 תקליטורים או התקנים ניידים (DOK) כאשר בכל אחד מהם ייצרב עותק סרוק של חוברת ההצעה בלבד, ללא הצעת המחיר או כל פריט ממנה. על גבי התקליטור יש לכתוב את שם המציע ושם המכרז.
2. על המציע לסמן בדף 3 של טופס הגשת ההצעה את העמודים שהוא לא מעוניין לחשוף והיה ויזכה במכרז ולפרט את הנימוקים למניעת החשיפה.
בכל מקרה מובהר בזה כי ועדת המכרזים הינה הגורם המוסמך להחליט אם מדובר במידע שניתן לחשוף אותו אם לאו.
3. סעיף 8 – ניסיון המציע ועבודות דומות – יש לפרט את שם הלקוח עבורו בוצעה העבודה, שם איש הקשר אצל הלקוח אשר ליווה את העבודה שאיתו אפשר לברר פרטים על אופן הביצוע ואת מס' הטלפון העדכני של איש הקשר. יש להקפיד שכל הפרטים הינם נכונים ומדויקים. 
4. סעיף 9 – הצעת מחיר – חובה למלא את כל הסעיפים שבהצעת המחיר במלואם.
יש למלא את הטבלה במלואה.

יש לכלול בהצעת המחיר את כל העלויות של המציע. הצעת המחיר הינה סופית ולא תשולם לקבלן כל תמורה נוספת. 
יש לצרף דפי עזר לחישוב הסעיפים השונים בהם יפורטו כל מרכיבי העלות של הקבלן בחלוקה להוצאות קבועות והוצאות משתנות.

דפי עזר אלו משמשים לבחינת סבירות ההצעה.

בכבוד רב,


אורנה מיטמיגר
                           
מנהלת אגף רכש מכרזים והתקשרויות

